Porin Ässien SM-liigakausi 2005–2006

**Porin Ässien SM-liigakausi 2005–2006** oli jääkiekkoseura Porin Ässien 30. kausi jääkiekon SM-liigassa ja 38. kausi Suomen jääkiekon korkeimmalla sarjatasolla. Edellisellä kaudella joukkue oli sijoittunut runkosarjassa sijalle 10 ja kohdannut pudotuspelien ensimmäisellä kierroksella Tampereen Ilveksen, joka eteni sarjasta jatkoon voitoin 2–0. Jatkopaikka oli seuran ensimmäinen seitsemään vuoteen. Ässien SM-liigakauden 2005–2006 runkosarjan avausottelu oli 15. syyskuuta 2005 kotona Rauman Lukkoa vastaan ja runkosarjan päätösottelu 15. maaliskuuta 2006 vieraissa Turun Palloseuraa vastaan. Pudotuspeleissä Ässät esiintyi 23. maaliskuuta–22. huhtikuuta.

Kausi oli Ässille menestyksekkäin vuosikausiin: joukkue sijoittui runkosarjassa viidenneksi ja eteni loppuotteluihin kukistamalla puolivälierissä Tapparan ja välierissä Oulun Kärpät. Ässät kohtasi loppuottelusarjassa HPK:n, joka osoittautui liian kovaksi purtavaksi ja voitti seurahistoriansa ensimmäisen Suomen mestaruuden. Hopea oli Ässille seurahistorian neljäs. Kevään 2006 loppuottelusarja Pallokerhoa vastaan oli Ässille ensimmäinen sitten vuoden 1984, jolloin joukkue hävisi vuorostaan Tampereen Tapparalle.

Altavastaajana kauteen lähtenyt Ässät oli SM-liigakauden 2005–2006 suurimpia yllättäjiä. Joukkueen runkosarjasijoitus oli paras sitten kauden 1993–1994 toisen sijan ja paikka loppuotteluissa oli ensimmäinen 22 vuoteen. Edellinen puolivälieräesiintyminen oli vuodelta 1998. Joukkue voitti marraskuun maajoukkuetauon jälkeen 14 kotiottelustaan 12, joista viidestä vastustaja poistui maaleitta. Korkeasta runkosarjasijoituksesta huolimatta yli kymmenen maalin tekijöitä oli vain kolme ja yli 20 tehopisteen kerääjiä neljä. Ässät herättikin huomiota voitokkuutensa lisäksi myös jäähyilyllään: kuusi pelaajaa keräsi yli 100 rangaistusminuuttia ja heistä Matt Nickerson eniten. Nickerson oli runkosarjan jäähytilaston kärkinimi. Sekä Nickersonin oma että koko joukkueen jäähylukema olivat paitsi kauden, myös siihen asti ja yhä edelleen SM-liigahistorian yhden kauden korkeimmat.

## Runkosarja
Porin Ässät sijoittui SM-liigakaudella 2005–2006 viidennelle sijalle ja eteni puolivälieriin ensimmäistä kertaa sitten kevään 1998. Joukkue voitti 56 ottelustaan 33, joista 27 varsinaisella peliajalla. Kausi oli päävalmentaja Mika Toivolalle neljäs peräkkäinen seurassa ja samalla myös viimeinen. Joukkueen maalikuninkaana kunnostautui Kristian Kuusela ja pistepörssin voittajana Marko Kivenmäki. Yhdysvaltalaispuolustaja Matt Nickerson keräsi eniten rangaistusminuutteja. Kuusela oli SM-liigan maalipörssin toinen ja Kivenmäki kahdeksas. Kivenmäki sijoittui syöttöpörssissä toiseksi ja Aki Uusikartano sijalle 11. Lisäksi Kivenmäki oli pistepörssin toinen ja Kuusela kymmenes, tasapisteissä HPK:n Ville Leinon kanssa. Helsingin IFK:n Tony Salmelainen voitti pistepörssin kahden pisteen ja Tapparan Petri Kontiola syöttöpörssin yhden syöttöpisteen erolla Kivenmäkeen. Salmelainen päihitti vuorostaan Kuuselan maalipörssin voitossa yhden osuman erolla. Kivenmäen ottelukohtainen pistekeskiarvo 0,95 oli runkosarjan kolmanneksi paras.

Uusikartano sijoittui tehotilastossa jaetulle 12. sijalle Pallokerhon Veli-Pekka Laitisen kanssa. Molempien lukema oli +15. Matt Nickerson voitti sarjan jäähypörssin 236 rangaistusminuutilla, vaikka hän pelasi vain 36 ottelua. Toiseksi sijoittunut SaiPan slovakkipuolustaja Kristián Kudroč jäi yhdeksän rangaistusminuutin päähän Nickersonista. Kudroč pelasi 48 ottelua ja keräsi täten keskimäärin 4,73 rangaistusminuuttia per ottelu, siinä missä Nickersonin keskiarvo oli 6,56. Numero 36 esiintyy monessa Nickersonin tilastosaldossa: hän pelasi 36 ottelua, keräsi 236 jäähyminuuttia ja teki keskimäärin 0,36 tehopistettä per ottelu. Nickersonin 236 rangaistusminuutin saldo kaudelta 2005–2006 on yhä SM-liigan yhden kauden ennätys.

Ässät peluutti maalivahtejaan melko yksipuolisesti, sillä Juuso Riksman torjui yhteensä 52 ottelussa ja Tuomas Nissinen vain seitsemässä. Riksmanin pelimäärä olikin koko sarjan kolmanneksi korkein: vain Lukon Scott Langkow ja Tapparan Mika Lehto pelasivat useammassa ottelussa. Riksmanin päästettyjen maalien ottelukohtainen keskiarvo oli vähintään kymmenen ottelua pelanneista maalivahdeista neljänneksi paras. Riksman sijoittui mallikelpoisesti myös torjuntaprosenteissa: hänen lukemansa 93,5% oli niin ikään sarjan neljänneksi paras.

Ässät keräsi runkosarjan 56 ottelussa yhteensä 1 698 rangaistusminuuttia, mikä oli ja on edelleen liigahistorian ennätys. Edellinen ennätys oli ollut HIFK:n 1 304 minuuttia kaudelta 2001–2002. Ässille vihellettiin ottelussa keskimäärin 30,3 rangaistusminuuttia. Kahden minuutin rangaistuksia tuomittiin 444, käytöskymppejä 26, peli- tai ottelurangaistuksia 23 ja viisiminuuttisia 18. Kuusi pelaajaa keräsi yli sata jäähyminuuttia: Matt Nickerson 236, Pasi Peltonen 129, Marko Toivonen 119, Patrik Forsbacka 110, Leo Komarov 106 ja Rob Hisey 101. He kaikki mahtuivat 25 eniten keränneen joukkoon. Lisäksi Atte Pentikäinen otti 87 minuuttia. Jäähypörssin kahdeksanneksi sijoittunut Pasi Nielikäinen ehti kerätä 30 ottelussa 74 minuuttia kunnes siirtyi HPK:hon, jossa otti vielä 19 ottelussa 69 minuuttia.

### Syyskuu
Porin Ässien SM-liigakausi 2005–2006 alkoi 15. syyskuuta 2005 kotona Rauman Lukkoa vastaan. Ässät voitti niukasti 2–1 Juuso Riksmanin torjuessa maalilla ja Marko Kivenmäen maalatessa kotijoukkueen molemmat maalit. Voitto oli Ässille ensimmäinen Lukosta sitten syyskuun 2003. Seuraavana päivänä Ässät haki voiton Helsingistä kaatamalla HIFK:n jatkoajan kautta 1–2. Tälläkin kertaa ottelun ratkaisijana toimi Kivenmäki. Ottelussa jaettiin yhteensä 176 rangaistusminuuttia, joista HIFK:lle 89 ja Ässille 87. Kuun 20. päivänä Lahden Pelicans matkasi Poriin. Ottelu oli tapahtumarikas: maalit menivät Ässille 6–3, kotijoukkueen Leo Komarov lähetettiin toisessa erässä pois pelistä polvitaklauksen vuoksi ja päätöserässä nähtiin Ässien Pasi Nielikäisen sekä Pelicansin Sami Heleniuksen välinen tappelu. Lisäksi yhteensä neljä pelaajaa teki ottelussa SM-liigauransa avausmaalin, Ässistä Petteri Tasku ja Patrik Forsbacka. Ässät oli aloittanut kauden kolmella voitolla ja oli sen myötä kolmantena sarjataulukossa.

Kuun lopuista kolmesta ottelusta kaksi päättyi selvään tappioon ja yksi voittomaalikilpailun kautta otettuun voittoon. Joukkue jäi maaleitta Kärppiä vastaan pelatussa kotiottelussa.

### Lokakuu
Uusi kuukausi alkoi kahdella tappiolla ja tappioputki venyi täten kolmen ottelun mittaiseksi. Lappeenrannassa nähtiin kuun avauspäivänä tappelu, kun SaiPan Ossi-Petteri Grönholm ja Ässien Patrik Forsbacka tappelivat ottelun päätöserässä. Forsbacka sai 25 minuutin ulosajorangaistuksen päälle kaksiminuuttisen tappelun aloittamisesta. Joukkue katkaisi tappioputkensa voittamalla seuraavassa ottelussaan HPK:n vieraissa voittomaalikilpailun kautta 2–3. Marko Kivenmäki toimi jatkoille venyneen ottelun ratkaisijana jo kolmannen kerran kauden aikana. Maalivahti Juuso Riksman torjui ottelussa 45 kertaa.

Voitot ja tappiot vuorottelivat läpi lokakuun. Joukkue kaatoi sarjanousija KalPan kotonaan 3–1. Rob Hisey ja Matt Nickerson esiintyivät samalla ensimmäistä kertaa porilaisyleisölle. Matti Kaipainen lähetettiin toisessa erässä suihkuun otettuaan avauserässä käytöskympin sukelluksesta ja kakkoserässä toisen käytöskympin päähän kohdistuneesta taklauksesta. Erän lopussa KalPan Matti Kuusisto ja Ässien Petteri Tasku vaihtoivat nyrkiniskuja, mikä johti Ässien ylivoimaan ja Kivenmäen tekemään ylivoimamaaliin. Espoossa tapeltiin heti ottelun alussa Bluesin Semir Ben-Amorin ja Ässien Nickersonin toimesta. Ässät voitti 1–2 ja Tuomas Nissinen menetti nollapelinsä Bluesin lauottua kavennuksen 15 sekuntia ennen ottelun päättymistä. Riksman onnistui pitämään maalinsa puhtaana 16 torjunnalla Ässien hakiessa voiton Raumalta lukemin 0–2. Kivenmäki ja Kristian Kuusela tekivät ottelun ainoat maalit heti ensimmäisten kolmen ja puolen minuutin pelin aikana. Avauserässä nähtiin myös Lukon Shayne Toporowskin ja Ässien Nickersonin välinen tappelu, mikä päättyi Nickersonin ulosajoon 32 rangaistusminuutin saattelemana. Toporowski sai jatkaa saatuaan itse 14 rangaistusminuuttia. Tunteet kuumenivat myös Oulussa, jossa kotijoukkue Kärpille vihellettiin seitsemän ja Ässille 11 kaksiminuuttista, minkä lisäksi Ässien pelaajista Kivenmäki sai käytöskympin ja Pasi Peltonen sekä Nickerson ulosajon. Ässät poistui Oulusta 72 rangaistusminuutin kera.

### Marraskuu
Ässät ajautui loka-marraskuun vaihteessa neljän ottelun tappioputkeen, mikä katkesi Tapparasta otettuun vierasvoittoon. Ässistä tuli voiton myötä toinen joukkue HPK:n seuraksi, joka oli voittanut Tapparan varsinaisella peliajalla kauden aikana. Joukkue kohtasi ennen maajoukkuetaukoa vielä kotonaan Helsingin IFK:n. Vieraat päättivät oman neljän ottelun tappioputkensa kaatamalla Ässät maalein 2–4. Kotitappio oli Ässille kolmas peräkkäinen. Patapelaajat keräsivät jälleen runsaasti jäähyminuutteja: sekä Aki Uusikartano, Juha Kiilholma että Matti Kuparinen saivat käytöskympin ja Matt Nickerson lähetettiin pois kaukalosta jo kahdeksannen kerran kauden aikana, kun hän tappeli avauserässä HIFK:n Patrik Lostedtin kanssa. Ässät oli tiettävästi saanut SM-liigalta kirjeen jatkuvan jäähyilyn seurauksena.

Ässät palasi maajoukkuetauolta voitokkaasti: marraskuun lopuista kuudesta ottelusta viisi päättyi voittoon ja niistä neljä varsinaisella peliajalla. Joukkue haki Pasi Peltosen toisen erän ylivoimaosumalla ja Riksmanin 43 torjunnan nollapelillä pisteet Raumalta lukemin 0–1. Nollapeli oli Riksmanille toinen peräkkäinen Lukosta. Ottelussa jaettiin runsaasti jäähyjä: Lukolle tuomittiin 11 ja Ässille 15 kahden minuutin rangaistusta, minkä lisäksi käytöskymppejä annettiin kolme, Ässistä Mika Rontille ja Marko Toivoselle. Minuutteja kertyi Lukolle yhteensä 32 ja Ässille 50. Seuraavaksi Tampereen Ilves kaatui Isomäessä maalein 2–0 Riksmanin torjuessa kauden kolmannen nollapelinsä. Samalla Ässät katkaisi neljän kotitappion putkensa. Voittoputki venähti kuun 24. päivänä neljään otteluun joukkueen kaataessa Jokerit 4–2 johdettuaan ottelua jo 4–0. Voitto nosti Ässät sarjataulukon kuudenneksi. Voitokas jakso päättyi kaksi vuorokautta myöhemmin Bluesin hakiessa pisteet Porista maalein 1–4. Vieraat iskivät kiekon kolmesti Ässien maaliin ottelun ensimmäisten kahdeksan ja puolen minuutin aikana. Molemmat joukkueet keräsivät runsaasti rangaistuksia, kun Ässille vihellettiin yhdeksän ja Bluesille kymmenen kaksiminuuttista, minkä lisäksi käytöskymppejä annettiin kolme, Ässistä Marko Kivenmäelle ja Rob Hiseylle.

### Joulukuu
Ässät jatkoi marraskuun maajoukkuetauon jälkeen alkanutta voitokasta jaksoaan koko joulukuun ajan. Joukkue voitti seitsemästä ottelustaan kuusi ja kaikki varsinaisella peliajalla. Jokainen neljästä kotipelistä päättyi voittoon ja vierasjoukkue jäi Isomäessä kolmesti peräkkäin ilman maaleja. JYP kaatui Porissa kuun ensimmäisenä päivänä 3–0. Nollapeli oli Juuso Riksmanille kauden neljäs ja voitto Ässille kuudes maaottelutauon jälkeisistä seitsemästä ottelusta. Seuraavaksi joukkue kohtasi Turun Palloseuran kahdesti voittaen molemmat kohtaamiset. Ensin Ässät kellisti TPS:n Turussa tiukasti 1–2 Marko Kivenmäen tehdessä voittomaalin. Riksmanin nollapeli meni rikki vasta ottelun päätösminuutilla kotijoukkueen kavennusmaalin myötä. Kaksi päivää myöhemmin Ässät murskasi TPS:n Porissa lukemin 6–0 Riksmanin torjuessa jo kauden viidennen nollapelinsä. Rob Hisey teki hattutempun ja Jesse Saarinen keräsi kolme syöttöpistettä. Neljän pelin mittaiseksi venynyt voittoputki napsahti poikki niukalla tappiolla Helsingissä IFK:ta vastaan. Joukkue voitti vielä ennen joulutaukoa Pelicansin kotonaan tylysti 6–0 Riksmanin torjuessa jälleen nollapelin. Kivenmäki takoi tehot 1+3, Justin Forrest 1+2, Kristian Kuusela 2+0 ja Aki Uusikartano 0+2. Pelicansin Sami Helenius tappeli avauserässä Pasi Nielikäisen kanssa tämän taklattua tuomarin huomaamatta Kimmo Pikkaraista päähän.

Joukkue pelasi joulutauon jälkeen vielä kaksi ottelua ennen vuoden vaihtumista. Kivenmäki teki sekä syötti maalin Ässien voittaessa JYPin vieraissa 1–2. Riksmanin nollapeli meni rikki noin kuusi ja puoli minuuttia ennen ottelun päättymistä. Ässille vihellettiin runsaasti rangaistuksia: kaksiminuuttisia jaettiin 11, minkä lisäksi Saarinen sai käytöskympin ja Nickerson ottelun puolivälissä kaksi käytöskymppiä samaan aikaan, minkä seurauksena hänet passitettiin pois pelistä. Nickerson keräsi rangaistuksia yhteensä 22 minuuttia ja itse joukkue 52 minuuttia. Vuoden viimeinen ottelu oli kotona Lukkoa vastaan. Ässät otti kauden neljännen voittonsa Lukosta voittamalla maalein 6–3, Kuuselan tehdessä maaleista kaksi.

### Tammikuu
Ässien peliotteet jatkuivat uuden vuoden puolella kohtuullisen voitokkaina. Tammikuun kymmenestä ottelusta kuusi päättyi varsinaisen peliajan voittoon. Kotipelaaminen jatkui vahvana, kun viidestä Isomäessä pelatusta pelistä neljä päättyi Ässien voittoon. Vuoden ensimmäisessä pelissään joukkue kaatoi Bluesin Espoossa lukemin 1–5. Maaleista neljä tehtiin jo avauserässä. Ässät ehti voittaa viisi peräkkäistä ottelua ennen häviämistään Tapparalle. Puolustaja Marko Toivonen menetti ottelussa malttinsa vieraiden viimeisen maalin jälkitilanteessa ja sai ottelurangaistuksen. Tappiosta turhautunut Ässät pelasi kokonaisuutena pelin päätösminuutit likaisesti. Seuraavassa ottelussa Hämeenlinnassa rangaistuksia vihellettiin joukkueille yhteensä 22. Ottelun loppupuolella Matt Nickerson tappeli itsensä pois pelistä sekä yritti kesken pukusuojaan poistumisen kavuta pelaaja-aition suojalasin yli katsomoon tuohduttuaan ilmeisesti häntä kastelleille katsojille.

Sarjataulukon pahnanpohjimmainen KalPa kaatui Porissa maalein 5–1 ja Ässät nousi taulukossa viidenneksi. Mike Ramsay pelasi ensimmäistä kertaa uuden joukkueensa kotihallissa. Jesse Joensuu lähetettiin suihkuun päähän kohdistuneen taklauksen vuoksi ottelun lopussa. Seuraavaksi Kärpät kellistyi Isomäessä 4–1. Marko Kivenmäki syötti Ässien jokaisen osuman ja Aki Uusikartano viimeisteli niistä kaksi. Kuukauden viimeisenä päivänä patanippu kohtasi kotikaukalossaan Lukon viidennen kerran kauden aikana, ottaen myös viidennen kolmen pisteen voittonsa lukemin 3–0. Nollapeli oli Juuso Riksmanille kauden seitsemäs.

### Helmikuu
Kuukauden ohjelmaan kuului vain kuusi ottelua. Ässät voitti niistä neljä. Kotipelaaminen jatkui edelleen mallikkaana, kun kolmesta Isomäessä pelatusta pelistä oli tuloksena kaksi voittoa ja yhteensä seitsemän pistettä. Pitkään tappioputkeen ajautunut KalPa kaatui vieraissa 1–4. Ässät katkaisi Ilveksen yhdeksän ottelun pisteputken maalein 3–1 Isomäessä, Marko Kivenmäen vastatessa voittomaalista. Puolustaja Atte Pentikäinen viimeisteli kauden avausmaalinsa tyhjiin. Joukkueen voitokas liito katkesi Tapparan käsittelyssä tylyin lukemin 5–0. Patrik Forsbacka sai ulosajon hyökättyään toisessa erässä Tapparan Janne Grönvallin kimppuun. Myös Pasi Peltonen sai ottelussa suihkukomennuksen.

Ässien ja HPK:n kohtaaminen Porissa oli maultaan tulinen. Ottelussa jaettiin neljä ottelurangaistusta sekä yksi pelirangaistus. Avauserässä tappelivat Ässien Matt Nickerson ja Ässistä HPK:hon siirtynyt Pasi Nielikäinen, toisessa erässä vuorostaan Ässien Rob Hisey ja HPK:n David Schneider. Maalit menivät 5–3 Ässille. Joukkue kohtasi vielä kotonaan HIFK:n ennen reilun kahden viikon mittaista olympiataukoa. HIFK oli rangaistuslaukausten kautta parempi maalein 3–4. Riksman torjui ottelussa 40 kertaa. Kuun viimeisenä päivänä Ässät ja Lukko pelasivat Raumalla kauden viimeisen keskinäisensä. Ässät voitti Riksmanin nollapelin johdolla 0–2. Ässät hoiti nimiinsä kauden kaikki kuusi kohtaamista, siinä missä Lukko oli voittanut vastaavasti edellisellä kaudella jokaisen paikallispelin ja yhteensä kymmenen viimeisintä kohtaamista ennen kautta 2005–2006. Riksman onnistui pitämään maalinsa puhtaana kauden kaikissa kolmessa Raumalla pelatussa ottelussa. Kristian Kuusela ja Marko Kivenmäki vastasivat viimeisen kohtaamisen maaleista. Ässille vihellettiin ottelussa yhteensä 11 kaksiminuuttista.

### Maaliskuu
Joukkue vuorotteli maaliskuussa runkosarjan viimeiset seitsemän ottelua vieraissa ja kotona. Kuukausi oli useasta edellisestä poiketen enemmän tappiollinen kuin voitokas: kolme voittoa, neljä tappiota ja yhteensä kahdeksan pistettä. Joukkue hävisi Kärpille 5–3 Oulussa. Päävalmentaja Mika Toivola piikitteli ottelun jälkeisessä haastattelussa positiivisena asiana: ”Nickerson ei lentänyt pihalle. Yleensä hän on lähtenyt ensimmäisessä erässä, nyt pääsi pelaamaan koko pelin”. Joukkue hävisi myös SaiPalle kotonaan. SaiPa jäi ainoaksi joukkueeksi, mitä Ässät ei kyennyt voittamaan kauden aikana. Orastava tappioputki päättyi joukkueen kaadettua Jokerit vieraissa lukemin 0–3. Nollapeli oli Juuso Riksmanille kauden yhdeksäs.

Espoo Blues haki pisteet Porista tylyin loppulukemin 0–4. Vieraat viimeistelivät osumistaan kolme jo avauserässä. Pelicans kukisti Ässät seuraavaksi maalein 2–1. Justin Forrest sai pelirangaistuksen korkeasta mailasta. Runkosarjan viimeinen kotiottelu JYPiä vastaan päättyi voittoon ja varmisti samalla Ässien viidennen sijan sarjataulukossa. Joukkue pelasi runkosarjan päätöspelinsä 15. maaliskuuta vieraissa Turun Palloseuraa vastaan. Panokseton ottelu päättyi Ässien voittoon maalein 1–2. Voittomaalin teki jatkoajalla Kristian Kuusela ja maalilla torjui kahden kuukauden tauon päätteeksi Tuomas Nissinen. Pudotuspelien avausvastustajaksi varmistui Tappara.

## Pudotuspelit
Ässät esiintyi SM-liigakevään 2006 pudotuspeleissä 23. maaliskuuta–22. huhtikuuta kohtaamalla puolivälierissä Tapparan, välierissä Oulun Kärpät ja loppuotteluissa Hämeenlinnan Pallokerhon. Joukkue voitti 14 ottelustaan kahdeksan, joista kaksi jatkoajalla. Kotona pelatuista seitsemästä ottelusta kuusi päättyi voittoon. Joukkue sekä teki että päästi 40 maalia. Molemmat joukkueen pudotuspelikevään jatkoaikaottelut päättyivät voittoon.

Ässät esiintyi puolivälierissä ensimmäistä kertaa sitten vuoden 1998. Joukkue lähti niihin runkosarjan viidentenä. Tappara kaatui kuudessa ja SM-liigan runkosarjan uuden piste-ennätyksen tehnyt Kärpät neljässä ottelussa, mutta HPK oli loppuotteluissa vahvempi niin ikään neljässä ottelussa. Jokainen ottelusarja päättyi Porissa. HPK katkaisi mestaruuden voittamisen yhteydessä Ässien tappiottoman kotisaldon pudotuspeleissä. Ässät jäähyili runkosarjan lisäksi myös kevään jatkopeleissä keräämällä 14 ottelussa yhteensä 374 rangaistusminuuttia, keskimäärin 26,7 per ottelu. Välierissä kaatunut Kärpät oli voittanut kaksi edellistä Suomen mestaruutta sekä pelannut kolmissa edellisissä sarjan loppuotteluissa. Mestaruus oli loppuotteluvastustaja HPK:lle sen seurahistorian ensimmäinen.

### Puolivälierät: Tappara–Ässät
Tappara ja Ässät aloittivat ottelusarjansa 23. maaliskuuta Tampereella. Tappara voitti ottelun 3–2. Ässien maaleista vastasivat Marko Kivenmäki ja Kristian Kuusela. Joukkueelle vihellettiin päätöserässä kaksi käytöskymppiä Matti Kaipaisen ammuttua paitsiovihellyksen jälkeen kiekon päin Tapparan maalivahtia Mika Lehtoa ja Kivenmäen taklattua kotijoukkueen pelaajaa päähän. Ässät tasoitti ottelusarjan seuraavassa pelissä voittamalla Tapparan Isomäessä maalein 3–1. Ensimmäinen pudotuspelien kotiottelu kahdeksaan vuoteen näkyi myös yleisön latautuneisuutena. Tapparan Tuukka Mäntylä joutui päätöserän alkupuolella ulos ottelusta taklattuaan Ässien Aki Uusikartanoa. Mäntylän kyynärpää osui Uusikartanon takaraivoon ja mies vietiin sairaalaan.

Tappara meni ottelusarjassa uudestaan johtoon kaatamalla Ässät selvin lukemin 5–2. Tappara teki maaleistaan kolme toisessa erässä hieman yli minuutin aikana. Ässien hyökkääjälle Leo Komaroville vihellettiin päätöserässä käytöskymppi tämän törmättyä kiekon jo hanskaansa sulkeneeseen Mika Lehtoon. Ässät tasoitti kuitenkin ottelusarjan uudestaan heti seuraavana päivänä niin ikään maalein 5–2. Ottelun kohahduttavin tilanne nähtiin toisen erän alussa, kun Ässien Patrik Forsbacka taklasi Tapparan Janne Grönvallin pois kaukalosta. Taklauksen puhtaus jakoi mielipiteitä. Tilanne kirvoitti etenkin Tapparan toimitusjohtajan Mikko Leinosen mieltä:

Ässät ratkaisi ottelun pian taklaustilanteen jälkeen tekemällä kolme nopeaa maalia ja siirtymällä siten jo neljän maalin johtoon.

Sarjan ensimmäinen ottelupallo meni Ässille sarjan viidennessä pelissä Tampereella. Ässät johti ottelua 0–2, mutta se eteni lopulta jatkoajalle. Jatkoeriä ehdittiin pelata jo yksi, kunnes Matti Kaipainen ratkaisi ottelun ajassa 84:09. Taklauksia ja fyysistä kamppailua sisältänyt koitos ei jäänyt kohuttomaksi, kun Ässien Marko Kivenmäki taklasi kyynärpäällä Tapparan Teemu Lainetta. Kivenmäelle tuomittiin käytöskymppi. Tapparan Tuukka Mäntylä teki ottelussa paluun kaukaloon kärsittyään aiemmin saamansa kahden ottelun pelikiellon päähän kohdistuneesta taklauksesta. Juuso Riksman torjui varsinaisella peliajalla 50 laukausta Ässien maalilla.

Ässät voitti ratkaisevan kuudennen ottelun kotonaan huhtikuun ensimmäisenä päivänä maalein 3–2 ja eteni täyden hallin iloksi välieriin hurmoksen siivittämänä. Tappara ehti johtaa ottelua Teemu Laineen maaleilla 0–2, mutta Rob Hisey ja Matti Kaipainen toivat Ässät tasoihin toisen erän aikana. Leo Komarov ampui Ässien voittomaalin kahdeksan minuuttia ennen varsinaisen peliajan päättymistä. Marko Kivenmäki oli poissa ottelun kokoonpanosta saatuaan edellisen ottelun taklauksestaan pelikiellon. Ässät sai välierävastustajakseen Oulun Kärpät.

### Välierät: Kärpät–Ässät
Kärpät ja Ässät käynnistivät välieräsarjansa 5. huhtikuuta Oulussa. Ässät haki vierasvoiton maalein 1–3 Mike Ramsayn tehtyä avausmaalin jo vajaan kahden minuutin pelin jälkeen. Juuso Riksman torjui toisessa erässä 16 kertaa. Loput kaksi maalia viimeistelivät Patrik Forsbacka ja Kristian Kuusela. Ässät otti kaksi päivää myöhemmin toisen otteluvoiton kellistämällä Kärpät Porissa 3–1. Joukkueen neloskentällinen oli ratkaisevassa roolissa viimeisteltyään kaikki kolme osumaa. Juha Kiilholma keräsi tehopisteet 1+2, Matti Kuparinen 1+1 ja Patrik Forsbacka 0+1. Puolustajista Mika Rontti teki maalin. Ottelussa jaettiin runsaasti kahden minuutin rangaistuksia: Ässille kahdeksan ja Kärpille 11. Riksman torjui yhteensä 36 kertaa.

Kärpät voitti kolmannen osaottelun Oulussa maalein 6–3. Ässät viimeisteli ottelun avausmaalin ensimmäisessä erässä, mutta Kärpät karkasi toisessa erässä tekemällä kolme osumaa noin seitsemässä minuutissa. Ässät eteni huhtikuun 11. päivänä SM-liigan loppuotteluihin kaatamalla Kärpät Porissa lukemin 4–3. Joukkueen maaleista vastasivat Rob Hisey, Tuomas Takala, Kristian Kuusela ja Marko Kivenmäki.

### Loppuottelut: HPK–Ässät
Hämeenlinnan Pallokerho ja Porin Ässät käynnistivät SM-liigan kevään 2006 loppuottelut 15. huhtikuuta 2006 Hämeenlinnassa. HPK voitti Jānis Spruktsin maalilla 1–0 maalivahti Miika Wiikmanin torjuttua kolmannen peräkkäisen nollapelinsä pudotuspeleissä. Ässät tasoitti ottelusarjan seuraavassa ottelussa voittamalla Porissa jatkoajan kautta 5–4. HPK teki johto-osuman vain pari minuuttia ennen loppusummeria, mutta Matti Kaipainen tasoitti ilman maalivahtia 34 sekuntia ennen varsinaisen peliajan päättymistä. Ratkaisumaalin teki Jesse Saarinen ajassa 62:03. Pallokerhon kapteeni Mikko Jokela sai ottelurangaistuksen ja suihkukomennuksen avauserän puolivälissä taklattuaan Ässien Leo Komarovia kyynärpäällä kasvoihin.

HPK voitti kolmannen osaottelun maalein 5–3. Ässät oli tappiolla ensimmäisten kymmenen minuutin jälkeen jo 3–0 ja toisessa erässä 4–0, kunnes pääsi mukaan pelin juoneen tehtyään noin minuutin aikana kaksi kavennusosumaa. Pallokerholle tuomittiin avauserässä neljä ja Ässille viisi kahden minuutin rangaistusta, ja yhteensä Ässät keräsi ottelussa 86 rangaistusminuuttia, mukaan lukien neljä kymmenen minuutin käytösrangaistusta. Rangaistusminuuteista 62 ja käytösrangaistuksista kolme vihellettiin päätöserässä. Juuso Riksman torjui maalillaan 26 kertaa. HPK ratkaisi Suomen mestaruuden itselleen voittamalla 22. huhtikuuta neljännen osaottelun Porissa lukemin 1–4. Ässien ainoan maalin teki Kristian Kuusela. Päävalmentaja Mika Toivolan aikakausi Ässissä päättyi ottelun myötä.

## Ottelut kaudella 2005–2006
### Runkosarja

### Pudotuspelit

## Sarjataulukko SM-liigakaudella 2005–2006
Lähde: Elite Prospects

## Porin Ässien joukkue 2005–2006
Lähde: Elite Prospects

*  Mika Toivola (päävalmentaja)
*  Pasi Kaukoranta (apuvalmentaja)
*  Karri Kivi (apuvalmentaja)
*  Pasi Matalamäki (apuvalmentaja)
*  Kimmo Korhonen (huoltaja)
*  Markku Kukkula (huoltaja)
*  Jukka Väkevä (huoltaja)
*  Hero Mali (fysioterapeutti)
*  Jukka Hirsimäki (toimitusjohtaja)

## Runkosarjan pelaajatilastot
### Kenttäpelaajat
Lähde: QuantHockey

### Maalivahdit

## Pudotuspelien pelaajatilastot
### Kenttäpelaajat
Lähde: QuantHockey

### Maalivahdit

## Lähteet
* 
* Liiga 2005–2006 Elite Prospects -verkkosivustolla 
* Porin Ässien SM-liigakausi 2005–2006 Elite Prospects -verkkosivustolla 
* Porin Ässien pistepörssi 2005–2006 QuantHockey - NHL-tilastot -verkkosivulla
* Porin Ässien SM-liigakausi 2005–2006 The Internet Hockey Databasessa (HockeyDB.com) 
* Porin Ässien pudotuspelit 2005–2006 The Internet Hockey Databasessa (HockeyDB.com) 

### Viitteet